'Goue Beker bewys Carltonliga is hardste in SA' | Maroela Media
Só sê Ben Eybers, die voorsitter van Quins-Bobbies-rugby (QBR), na aanleiding van die twee GB-halfeinders – QBR en Rustenburg Impala – wat die Carltonliga vanjaar opgelewer het.
Op die koop toe het die Blou Bulle se reeks ook die huidige Varsitybeker-kampioen, Tukkies, en die Noorderbonde se Assupol-kampioen, die Naka Bulle, opgelewer.
Eybers is in sy noppies met QBR se vertoning in sy nooiensjaar in sowel die Carlton- (wenner) as die GB-reeks (halfeinder).
Die klub het vroeër vanjaar tot stand gekom toe twee van Pretoria se oudste klubs, Harlequins en Polisie, saamgesmelt het.
Oor QBR se uitvaart uit die GB-reeks toe College Rovers (KwaZulu-Natal) hom met 31-28 getroef het, sê Eybers dit het gevoel of QBR eers in die tweede helfte opgedaag het, nadat College Rovers voor rustyd 31 punte sonder teenspraak op die telbord geplaas het.
"QBR se voorspelers het gevuur soos 'n vuurwarm V8, maar sy agterspelers het oorgretig voorgekom.
"Chris Jordaan, Rovers se losskakel en kaptein, wat op die ou end as die speler van die wedstryd aangewys is, het met twee puik uitgeë sy span op die voorvoet geplaas.
"QBR het egter nie gaan lê nie en ná twee goeie drieë was hulle met slegs tien minute speeltyd oor nog met 14-31 agter.
"Eers het die voorspelers 'n drie gedruk en daarna die agterspelers. Die laaste drie minute het soos 'n ewigheid gevoel, en toe 'n QBR-speler op die lyn trap (20 mm) op pad na die doellyn, het die eindfluitjie geblaas."
Eybers sê 'n baie ongewone dwarswind het oor die veld gewaai, en 'n ondersteuner het ná die wedstryd opgemerk dat die veld afdraende moes wees, want al die punte is aan dieselfde kant aangeteken.